
	Ωδή στον Βάσο Λυσσαρίδη

 του Ανδρέα Γ. Ανδρουλιδάκη. 

στο Σπίτι της Κύπρου

Μου είπαν: Είσαι μικρός.
Αν κάνεις ένα ακόμα βήμα

θα σε αφανίσουν.

Είπα: Αν δεν το κάνω

Θα είμαι ακόμα πιο μικρός.

               Βάσος Λυσσαρίδης



Σε μια κατάμεστη αίθουσα με εξέχουσες προσωπικότητες από τον πολιτικό και ακαδημαϊκό κόσμο και με την παρουσία της Α.Ε. του Προέδρου της Ελληνικής Δημοκρατίας κυρίου Προκοπίου Παυλοπούλου, πραγματοποιήθηκε, την Πέμπτη 1 Νοεμβρίου 2018, στο Σπίτι της Κύπρου, εκδήλωση «τιμώντας τον Βάσο Λυσσαρίδη»,  με την ευκαιρία της έκδοσης του βιβλίου «Ωδή στον Βάσο Λυσσαρίδη» του Ανδρέα Γ. Ανδρουλιδάκη. Η εκδήλωση διοργανώθηκε με τη συνεργασία της Ομοσπονδίας Κυπριακών Οργανώσεων (Ο.Κ.Ο.Ε.), της Ένωσης Κυπρίων Ελλάδος (Ε.Κ.Ε.), του Ομίλου Ανδρέα Παπανδρέου-Ο ιστορικός ηγέτης και της Κάπα Εκδοτικής.
«Μια μορφή ορόσημο στο διεθνές πολιτικό τοπίο, του οποίου η διαδρομή δεν είναι παρά μια κατάφαση της σύνδεσης της πολιτικής με τη δράση, του πνεύματος με την πράξη» είπε, για τον Βάσο Λυσσαρίδη, η Μορφωτική Σύμβουλος της Πρεσβείας της Κυπριακής Δημοκρατίας, κ. Νάντια Στυλιανού, καλωσορίζοντας του παρευρισκόμενους.

Ο κ. Λυσσαρίδης δεν κατέστη δυνατόν να παρευρεθεί στην εκδήλωση αντ’ αυτού η κ. Στυλιανού ανέγνωσε τον χαιρετισμό που απέστειλε καθώς και το ποίημά του «Απροσκύνητοι» το οποίο κατασυγκίνησε το ακροατήριο.

Στη συνέχεια χαιρετισμό απηύθυνε ο Πρόεδρος της Ομοσπονδίας Κυπριακών Οργανώσεων Ελλάδας κ. Γιώργος Συλλούρης, ο οποίος συνεχάρη τον Ανδρέα Ανδρουλιδάκη για το έργο του και ορμώμενος από την τοποθέτηση του Βάσου Λυσσαρίδη για «μια βιώσιμη και λειτουργική λύση του κυπριακού, που πρέπει να διασφαλίζει τις βασικές ελευθερίες και να σέβεται τα ανθρώπινα δικαιώματα», τόνισε ότι «έχουμε την ιστορική ευθύνη να σεβόμαστε τους αγώνες του κυπριακού λαού».
Χαιρετισμό απηύθυνε ο Πρόεδρος της  Ένωσης Κυπρίων Ελλάδος κ. Λεωνίδας Μασσοστασής επισημαίνοντας ότι «η αντρειοσύνη του Βάσου Λυσσαρίδη, η ψυχική του δύναμη, οι πράξεις και οι ιδέες του, τα οράματά του εμπνέουν και καθοδηγούν ολόκληρο το Ελληνικό Έθνος, που δικαίως τον έχει αναγάγει ως έναν από τους ιστορικούς ηγέτες του Ελληνισμού».
Στον χαιρετισμό του ο Πρόεδρος του Ομίλου Ανδρέα Παπανδρέου-Ο ιστορικός ηγέτης κ. Αγαμέμνων Τάτσης σημείωσε ότι «ο Βάσος Λυσσαρίδης αποτέλεσε πολιτικό και προσωπικό παράδειγμα για όλους τους νέους και τις νέες, που ενέπνευσε όλους μας να μην σταματήσουμε να αγωνιζόμαστε για τα δίκαια της πατρίδας και του Ελληνισμού».
Ο Πρέσβης της Κυπριακής Δημοκρατίας κ. Κυριάκος Κενεβέζος, στον χαιρετισμό του,  υπογράμμισε ότι «ο Βάσος Λυσσαρίδης έχει επαξίως κερδίσει στη συλλογική μας συνείδηση τα εύσημα της ιστορικής προσωπικότητας, όχι μόνο για την Κύπρο αλλά και για τον Ελληνισμό γενικότερα» και ευχήθηκε «να έχει πάντα υγεία και δύναμη ώστε να συνεχίσει, με το ίδιο σθένος, για χρόνια ακόμα, να είναι ενεργός, ασυμβίβαστος και δημιουργικός. Να συνεχίσει να εκφέρει λόγο πολιτικό και να εκφράζεται μέσα από το συναίσθημα της ποίησής του και τη δύναμη της ζωγραφικής του».
Για τον Βάσο Λυσσαρίδη μίλησε ο Πρόεδρος της Βουλής των Αντιπροσώπων, κ. Δημήτρης Συλλούρης ο οποίος συνεχάρη τον Ανδρέα Ανδρουλιδάκη, που όπως είπε «εμπνεύστηκε από τον μεγάλο Έλληνα  της Κύπρου, τον ευπατρίδη και τον οικουμενικό ουμανιστή και έπλεξε εντέχνως με τη γραφίδα του εγκώμιο αντάξιο τού επιφανούς ανδρός». Αναφέρθηκε στην πολιτική διαδρομή, τη δράση και την προσφορά του Βάσου Λυσσαρίδη, εξαίροντας τα ιδιαίτερα χαρίσματά του που με «συνέπεια, αφοσίωση αποφασιστικότητα αντιμετώπιζε πάντοτε συλλογικά κρίσιμα ζητήματα για τον τόπο και τον λαό μας σε καιρούς ιδιαίτερα χαλεπούς. Πρώτιστο μέλημά του ο άνθρωπος, το κοινό καλό και η πατρίδα. […] Ως Πρόεδρος της Βουλής, χάρις στο συνενωτικό και συναινετικό του πνεύμα πετύχαινε την ομαλή συνεργασία όλων των πολιτικών τάσεων και τη διαμόρφωση κοινής πολιτικής».
Ακολούθως ο δημοσιογράφος, πρώην Υπουργός κ. Πέτρος Ευθυμίου, μεταξύ άλλων, υπογράμμισε ότι «ο Βάσος Λυσσαρίδης είναι από τα σπάνια γνωρίσματα των μεγάλων στιγμών που ο Ελληνισμός βγάζει ολοκληρωμένους ακέραιους ηγέτες.  Έτσι όπως τους περιγράφουν και οι μεγάλοι μας ποιητές, από τον Σολωμό ως τον Σεφέρη. Όπως ήταν και ο Ελευθέριος Βενιζέλος, ηγέτες με την πένα και με το τουφέκι. Ηγέτες που και καθοδηγούν και εμπνέουν αλλά είναι και οι ίδιοι στους προμαχώνες, στην πρώτη γραμμή και διακινδυνεύουν, που ξεχωρίζουν για την ακεραιότητα των πολιτικών τους θέσεων, την ακεραιότητα του χαρακτήρα, αλλά κυρίως για το πραγματικό βάθος που καθοδηγεί το σύνολο των δράσεων τους, που είναι η πιο ολοκληρωμένη μορφή αγάπης στην πατρίδα, ενός πατριωτισμού που δεν είναι εθνικισμός, αλλά επειδή είναι πατριωτισμός είναι διεθνισμός».
Η εκδήλωση ολοκληρώθηκε με την ανάγνωση του κειμένου του Προέδρου της Ελληνικής Δημοκρατίας κ. Προκοπίου Παυλοπούλου, που περιλαμβάνεται στο βιβλίο «Ωδή στον Βάσο Λυσσαρίδη» και τις θερμές ευχαριστίες του κ. Ανδρέα Ανδρουλιδάκη σε όλους όσοι συνέβαλαν στην πραγματοποίηση της εκδήλωσης.

